Sulík, Richard, podpredseda vlády a minister hospodárstva SR (2021-10-26):
... pár vecí, čo ste stihli porozprávať k tomu OLO. Na mojej stránke sulik.sk, keďže ja nemám problém vysvetliť všetko, čo sa týka môjho súkromného života a aj pracovného, tak na strane, prepáčte 17, 18 a v 20 ste podali jeden návrh, ale dokopy tri, ako som hovoril. K tomu OLO teraz. Na mojej stránke nájdete, sulik.sk, tam nájdete, že vysvetlenie ku kauze pozemok Vajnory. Všetko som tam napísal. Je tam napísané, že to bolo zverejnené v najväčších denníkoch slovenských, že ja som nehlasoval a tak ďalej. Je to tam všetko fakt vysvetlené. Choďte na tú stránku, prosím vás, sulik.sk a potom dole nižšie vysvetlenie pozemok Vajnory. A pán Fico medzi iným spomenul, že okrem toho pozemku som v OLO nič neurobil. Tak ja vám teda poviem, prosím vás pekne, čo som tam urobil. Definitívne som ukončil rekonštrukciu spaľovne, doladili sme prevádzku tej spaľovne, čím sme zvýšili, zvýšili sme využitie zo 73 na 92 %. Neviem, či tomu rozumiete, ale skrátka bolo tých odstávok výrazne menej. Znížil som počet zamestnancov zo 413 na 325, takisto počet prevádzok. Zrenovovali sme areál na Ivánskej ceste. Rozšírili sme služby o zber veľkorozmerného odpadu, chodili také autá po Bratislave. Zdvojnásobili sme množstvo vyseparovaného odpadu. Prvýkrát v histórii, prvýkrát v histórii, pán Blaha, povedzte to vášmu straníckemu šéfovi, OLO znížilo poplatky za odvoz smetí. Výsledok môjho jeden a polročného fungovania v OLO bolo, že prvýkrát v histórii OLO znížilo poplatky za odvoz smetí a zisk išiel zo, to vám poviem, zníženie nákladov pre mesto, lebo mesto platilo OLO 892 mil. korún, 882, to sme znížili na 697. Ja som mestu Bratislava rok čo rok ušetril 185 mil. korún. Áno, za toto som dostal odmenu 500-tisíc korún. To sa tak robí, keď niekto je úspešný manažér, tak dostane odmenu. V živote by som si ju neschválil sám. Schválil mi ju primátor mesta. Keď videl, že takmer 200 mil. ročne on musí menej na OLO dať zo svojich daní, teda z daní, ktoré mesto Bratislava vybralo, tak mu to stálo za to asi štvrť percenta, čo som dostal odmenu. Dostal som odmenu, áno. Ja som sa za moje peniaze, ktoré som si zarobil riadnou prácou, nikdy nehanbil. To je možnože tiež niečo, čo vy si predstaviť neviete, hej, s tromi návrhmi za osem rokov. Ale za ten pozemok sa ospravedlňovať nebudem, to hovoril tu pán Fico, že niečo urobíme, potom ospravedlníme. Ja sa nemám za čo ospravedlňovať. To bolo úplne čisté, korektné. A na tej stránke aj nájdete, aký bol zisk. Moja bývalá firma, v tom čase mi už nepatrila, zarobila 9,8 mil. korún, čiže niečo vyše 300-
-tisíc eur. Teraz k tomu ranču. Nie sú to osoby z podnikateľskej sféry. Nie sú to osoby, ktoré budete poznať. Nebudete ich zaručene poznať. Ale ako vy si nemyslite, že ja ich podhodím nejakej bande zúrivých psov. Čiže nájdite si, hľadajte, všetko, čo nájdete, použite. Kľudne sa rýpte v mojom živote, nemám najmenšie obavy, ale ja vám to nebudem uľahčovať. Jednu informáciu vám poviem. Na financovanie toho ranču, pre pána Fica je teda lepší byt v Bratislave milión euro, tak áno, kto býval v Bonaparte, tak si to tak myslí. Ja som si zobral úver, tu je kópia úverovej zmluvy, som si zobral 500-tisíc eur úver, založil som dva byty, ktoré tu v Bratislave vlastním. A tento úver budem splácať do roku 2038. Vtedy budem mať sedemdesiatku. Tak do sedemdesiatky si trúfam splácať ešte takýto úver a ako som vám povedal už v prvom vystúpení, tak pár mesiacov v roku, dúfam, že sa mi tam podarí stráviť. Je ako nekorektné, podlé a hlavne strašne lacné tu rozprávať, že no, nemali sme na zvýšenie dôchodkov, ale Sulík si kúpil. Ja som si to kúpil za moje riadne zarobené peniaze a dokonca som si musel vlastne tie peniaze požičať a budem ich ešte len splácať a zarábať v budúcnosti. Viete, pán Blaha, na rozdiel od vášho predsedu, môj život je čestný. Toto je ten problém. Viete, môj život je čestný, nieže iba akože a na papieri. Môj život je čestný naozaj. A rýpte sa, veď sa mi rýpete v živote. Bödöra ste poslali, aby ma lustroval. Kočnera, Kočner zas posielal toho Tótha, aby ma sledoval. Nahral si ma. Nič z toho, nič, nič, nič, to keby niekto poriadne prelustroval vášho predsedu, tak to by ste sa divili. A toto vám nejde do hlavy. Takisto ako vám nejde do hlavy, že ako v politike môžem byť tak dlho a napríklad sa nikdy nedotknúť kokaínu. No, preto, lebo to tak je. Ďalšia vec, ktorú ste spomínali, bola, aha, k tomu ranču. Pán Fico hovoril, že keď jeho vinica môže byť pravidelne neviem čo, ja som sa k tej vinici nikdy nevyjadril. 800-metrovú vinicu ja pokladám za prkotinu, to by bola veľká škoda míňať na to slová v prípade pána Fica, kde sa môžeme fakt baviť o desiatkach, stovkách miliónov, napríklad ten škandalózny prevod v roku 2014 SPP na EPH, to bola jednoducho, no škoda reči. Čiže ja som sa na tému vinice nikdy nevyjadroval. A k tej Austrálii som vám povedal, čo som povedal. Keď chcete vedieť, kľudne sa rýpte, kľudne to vyťahujte, hádžte špinu, hádžte blato, lebo na viac nemáte. Na viac nemáte, toto je váš problém. Tak budete hádzať špinu, rozprávať evidentné klamstvá, desaťkrát vyvrátené skutočnosti budete prekrúcať, okej, robte to. Vy s vašimi 260 knižkami, čo sa nezmôže na pár vlastných myšlienok, aby vyprodukoval nejaké dielo. 260 knižiek, tým sa ešte chválite? Že ste si na to, aby ste niečo napísal, ste museli hľadať myšlienku v 260 knižkách. Teraz k tej pošte. Pošta, že firma LAMA patrí Makóovi, ja som fakt nevedel. Nie je to dobrá vizitka. Dúfam, že s tým budeme môcť skončiť, ale Makó bol predsa váš nominant. Vy ste si ho držali na kriminálnom úrade finančnej správy roky rokúce. Však to bol váš nominant a aj Imrecze. Len vás zradili. Dlho s vami spolu kradli, teda nie s vami osobne, ale dlho skrátka kradli spolu, keď tu vládol SMER, a teraz vás zradili. To sú vaši nominanti. A hovorím vám, ten zákon o verejnom obstarávaní je tak postavený, že skrátka táto firma vyhrala. Ale pani Vaľová spomenula, čo som tiež nevedel, ja sa o tieto veci nezaujímam, ale, pani Vaľová, vy ste povedali, že firma LAMA bola dodatočne zapísaná do nejakého registra. Asi register dodávateľov verejnej správy, že. Tak toto napríklad si preverím, budem ešte dnes telefonovať s generálnym riaditeľom pošty Martinom Ľuptákom, čestný človek, mimochodom. Čestný človek a ja si za ním stojím. To je môj nominant. Toto sú naši nominanti Ľupták, Lopatka a ďalší. No a toto si s ním prejdem, lebo ak to je dôvod s ním tú zmluvu rozviazať, tak budem prvý, ktorý za to dvihne ruku. Nám to len škodí. Ja z toho nemám vôbec nič. Vy si myslíte, že ja som sa stretával s nejakým Imreczem alebo Makóom a neviem s kým, že ja som sa motal v hentých, v hentom bahne? Potom tu bol vytiahnutý ešte pán Tlustý. Áno, ja som mu robil poradcu, a síce pripravoval som jeden projekt na super hrubú mzdu preňho. Bolo to asi tri mesiace roboty, štyri možno. To je všetko. Tak prosím vás, čo ja mám s tým, že pán, pán tento telefonoval, to je asi ako keď by som vám vyčítal, že Harabin, váš nominant, telefonoval s nejakým mafošom. Omnoho vážnejšie, omnoho vážnejšie obvinenie je, že pán Fico bol v pravidelnom styku s pánom Vadalom, ktorý teda je odsúdený mafián. Priamo s ním bol v kontakte. Mal tam svojich ľudí, mal kontaktné osoby. Toto je omnoho vážnejšie, ako to, že Tlustý, s ktorým som bol, ktorého som roky nevidel, ale robil som mu tri mesiace, štyri mesiace poradcu, že on niekedy s nejakým Mrázkom, čo som ani v živote ho nestretol, telefonoval. No a úplne na záver som si nechal, som si nechal pána Jarjabka a odišiel, to je škoda. Ale pán Jarjabek hovoril, že SMER nie je môj, ja neviem, ako to povedal presne, že nepriateľ či čo, ale že SMER je tvrdý oponent. A ja s tým súhlasím. Však ja som tu nezačal dnes sám od seba sa brániť. Ja som sa začal brániť preto, lebo ste dali na mňa návrh na odvolanie, ste tam povyťahovali úplné bludy. Tam tunák Robert Fico došiel s plnou vážnosťou, že ja nemám maturitné vysvedčenie. Tak akože čo mám iné robiť, ako sa brániť? Takže, pán Jarjabek, dúfam, že ma počujete alebo niekto vám to povie, tak ja sa tu len bránim. Ďakujem vám veľmi pekne za pozornosť. Prajem vám dobrý, chutný obed. Myslím si, že som tu strávil času dosť. Povedal som všetko, čo som povedať chcel. Reagoval som na všetky vecné vaše pripomienky. Samozrejme, ja tu nebudem reagovať na to, keď dokola vyťahujete, že môj kamoš Kočner, možno že pochopíte, pán Blaha, alebo to nájdete v niektorej z tých 260 knižkách, že keď si vás niekto nahrá a potom to zverejní, tak nie je váš kamoš. Keď vás nechá sledovať niekým iným, tak takisto nie je váš kamoš, ale bol váš taký že spolupáchateľ, keď vy ste vládli. Keď SMER vládol, sa tu Kočnerovi darilo úplne najlepšie. Úplne najlepšie sa darilo Kočnerovi, keď vy ste tu vládli. Nad tým by som sa omnoho viac zamyslel. Dobre. Reagoval som na všetko. Dal som si veľkú námahu, aby som 15 krokov vymenoval, ktoré sme tu, ktoré sme za posledné mesiace, za posledný rok podnikli. No, ale keď reakcia Roberta Fica je na to taká, že ako aj Janka Cigániková povedala, že Robert Fico príde, ja mu vymenujem 15 vecí úplne konkrétnych, napríklad TPS-ke, že ide významne dole pre priemyselných spotrebiteľov a on na to povie, že neurobili sme nič, tak viete, no, tak ako ja vám poviem dva a dva je štyri a nie, nie dva a dva nie je štyri, je to nula. No tak čo s tým? Páni, ďakujem vám veľmi pekne. Prajem vám dobrý obed a však vidíme sa niekedy. S niekým sa vidím, aha, to nie je od vás, vo štvrtok Na hrane. Ďakujem pekne, majte sa.